
[bookmark: _gjdgxs]צניעות, אהבה וסוד[footnoteRef:0]   [0:  צניעות בחכמה: האיכות האינטימית, האופיינית כל כך לאהבה, אופיינית לאמונה הדתית לא פחות. דתיות אמתית מסתתרת מן ההיבט החברתי למען אמתותה שלה. המהר"ל מלמד שישנה הקבלה בין אינטימיות באמונה לבין אינטימיות וצניעות בין איש לאשתו. כך כתב: " 'ואת צנועים חכמה' – והטעם בכל זה כי החכמה בעצמה היא צנועה ונסתרת ואין החכמה בנגלה. ולפיכך כמו שהיא החכמה בעצמה, כך ינהג עם החכמה שילמד בצניעות דהיינו בסתר... אבל כל מי שמעשיו בבלתי צניעות זהו גשמי ואין ראוי אליו החכמה, שכמו שיש אל החכמה מעלה עליונה נסתרת, כך יש אל החומרי מדרגה שפילה נגלית... ואם כך הוא שיהיה נוהג צניעות עם התורה, כל שכן וק"ו בשאר דברים שכאשר לא יהיה נוהג יש גנות וחרפה, וודאי צריך שיהיה נוהג בצניעות". לפי המהר"ל החכמה היא סוד, היא נקלטת באמפתיה – אילו ידעתיו הייתיו. הסוד הוא הבנה שאינה ניתנת להמשכה, שורשו הוא בהתחברות שלפני המוּדעוּת. חטא אדם הראשון הוא חטא הדעת שביטויו הוא בחמדנות שרוצה לדעת מבחוץ ולשלוט. צילום האהבה הוא זילות פרוצה. כשמאבדים את התום, נתקלים בעירום ובבושה. כיסוי עלי התאנה בהקשר זה הוא הצעיף שתפקידו לשמר את המסתורין שבאהבה, למנוע את הפיכת ה'אתה' ל'לז'. בהקשר זה ניתן להבין את השוואת חז"ל בין אהבת תורה לאהבת אישה. זו אינה מטפורה גרידא. בחסידות חב"ד מלמדים שהעונג שבתורה הוא גילוי סודות התורה, ועונג זה הוא ריגוש של אהבה פשוטו כמשמעו. חכמים למדו מתוך תשוקה. תשוקה זו, שמקורה במסתורין של התורה, היא גילוי האינסוף, האלוקי שבתורה. מה שנכון לגבי הסוד של החכמה נכון פי כמה לגבי המסתורין של הגוף, שבנקל מוּעד ליהפך ל'משהו', לחפץ.] 

הצניעות חיונית לשמירה על האהבה. המבט מבחוץ על אהבתם של בני הזוג מפרק את האינטימיות השורה ביניהם. המילה 'אינטימיות' נגזרת מן המילה 'פנימי' – 'אינטימום' פירושו 'הפנימי ביותר'. 
אך הצניעות מבטאת גם משהו הנמצא בין בני הזוג עצמם. היא נוגעת בנקודה העמוקה של הקשר הזוגי, שהיא קיומו של פן נסתר הנמצא מעבר לידיעה. זהו הפן של העצמיות החומקת מן התודעה. במונחים הקבליים שאותם דורש הרב יצחק גינזבורג בהקשר זה, זהו ה"רישא דלא ידע ודלא אתיידע". זוהי עצמותו של אדם החומקת מידיעת אחרים ואף מידיעתו. דווקא הצניעות מאפשרת מגע עם נקודה זו, כפי שכתב הרב גינצבורג:  
הקשר הרוחני שבין איש לאשתו, המתבטא בצניעותם ההדדית, עולה אפילו על מדרגת הייחוד המתגלה בחיי האישות. ואכן, הצניעות היא זו שמעניקה יופי אמיתי לעצם הזיווג. 
להתוודע אל הזולת במישור של צניעות; לפנינו דוגמא מובהקת של מבנה שלם המורכב משני הפכים. זה המישור שבו מתקשר אדם אפילו עם הצדדים הבלתי ידועים ביותר של בן זוגו. איש ואישה במיוחד הם בעלי טבעים גופניים ונפשיים כה מנוגדים, עד שאיחוד אמיתי ביניהם יכול להתרחש רק במישור של 'נושא הפכים' ובדרך של 'מטי ולא מטי' – נוגע ואינו נוגע, והוא כמאמר החכם: תכלית הידיעה שלא נדע... הצניעות מביאה לידי ביטוי את המדרגה הנשגבה ביותר של הנשמה. על פי תורת הסוד, מתגלה הנשמה בעשר דרגות של מודעות, וכן בשלוש דרגות של העל מודע... הראש הגבוה ביותר נקרא 'רישא דלא ידע ולא איתידע'. בדרגה זו הנשמה אינה מודעת לעצמה ואינה יכולה להתוודע לאחרים. זו היא הצניעות.
...מכל מקום החסידות מלמדת שדווקא בדרגה זו של ביטול עצמי, מאירה העצמיות האמיתית של האדם. שכן אותה העצמיות שנתבטלה אינה אלא העצמיות הבלתי מתוקנת של הנפש הבהמית, ואילו עתה משנתבטלה, יכולה עצמיות הנפש האלוקית – שהיא זהותו האמיתית של האדם כהארה יחודית של ה' – לבטא את עצמה... לכן בדרגה זו, בו זמנית, אין 'אני' שמישהו יכירו, וקיים רק ה'אני' האמיתי הבלעדי שניתן להכיר. זה אותו חלק ממני, שבמהותו הוא נסתר אך הוא הינו עצמיותי האמיתית ביותר, הטהורה ללא רבב...
מי שחושב שהוא מכיר את אשתו, מוריד את הקשר שביניהם לרמה הרגילה של הטבעיות והסתמיות. רק ההכרה כי הנישואין הם נס ופלא שעשה הקב"ה... עושה את הנישואין למסתורין רוחני גדול ומרתק.[footnoteRef:1] [1:  הרב יצחק גינזבורג, ברית הנישואין, ערך: י' קפלון, רחובות תשנ"ז, עמ' נד-נח. דברים ברוח דומה מכיוון שונה לחלוטין כתב סטפן לוין, שבספרו 'מי מת' מתאר היפתחות של אנשים לאהבה ולשלווה על סף מותם: "תארו לעצמכם שאתם שוכבים בחדר מיון לאחר פציעה קשה; אינכם מסוגלים לדבר או לזוז, יקיריכם מביטים בכם בדאגה... אתם משתוקקים לומר להם משהו, לסגור את המעגל, להיפרד לשלום, לגשר על פני שנים של קומוניקציה חלקית. מה כבר תוכלו לומר? חשבו על כל הדברים שלא נאמרו, ושתפו בהם את יקיריכם בכל יום. אל תהססו – המחר איננו אלא חלום. סגירת המעגל אינה בהכרח הבהרת כל הפרטים שנצברו במהלך חיים שלמים של חוסר אמון וחוסר קומוניקציה... סגירת המעגל מתאפשרת, כשאדם מסוגל לפתוח את ליבו בפני רעהו, להרפות מכל הכעסים והפחדים שחסמו אותו, לוותר על כל מה שהוא עוד רוצה להשיג ממנו, ופשוט לשלוח לו אהבה. כשהוא מצליח לוותר על כל מה שחוסם את היכולת לחלוק דברים לעומק, וכשהוא נפתח באהבה בלי לנסות לשנות את רעהו או את עצמו, אז הוא נפתח אל תוך האחדות, ומתעלה על הצורך להתחשבן. ...כשאדם מצליח להגיע אל מעבר לדימוי של ה'אני' המנותק מהדימוי של ה'אחר', כשהוא מסוגל להיות עם עצמו בפתיחות רכה, רק אז המעגל נסגר... בדברי על אהבה אינני מתכוון לרגש אלא למצב של הוויה. לאהבת אמת אין אובייקט. רבים מדברים על אהבתם הבלתי מותנית לזולת. אולם למען האמת, לא תתכן אהבה בלתי מותנית לזולת. אהבה בלתי מותנית היא חווית הקיום ללא 'אני' וללא 'זולת', וכל מי שנוגע בה, מתנסה באהבת אמת. לא ניתן לאהוב מישהו ללא תנאי, אפשר רק להיות אהבה ללא תנאי. אין זה רגש דואלי, אלא תחושה של אחדות עם כל הקיים. חווית האהבה מתעוררת כשמוותרים על הפירוד ומתאחדים עם היקום. זוהי תחושה של איחוד; לא אוהבים את הזולת אלא פשוט הופכים להיות הזולת. כשאין פירוד נעלם גם הפחד. אהבת אמת איננה מצב של שנים שהם אחד, אלא מצב של אחד הבא לידי ביטוי בשנים. באהבה מסוג זה לא יתכן שהמעגל לא יושלם... נותרת המודעות הרכה, שמקבלת כל רגע בחמלה וללא פחד. זו המודעות השרויה בשלווה דוממת, ולא בחרדה ובאבל על החיים שנמוגו ואינם".  סטפן לוין, מי מת, המוות כמורה לחיים, תל אביב תשס"א, עמ' 83-86.] 


בושה-סוד; צניעות-רמז
לאור דברים אלה נוכל אולי להגיע להבחנה עמוקה בין בושה לבין צניעות. אפשר לומר שהבושה שייכת לסוד והצניעות לרמז.
איש הסוד שותק. לעומתו – המשורר רומז. ויטגנשטיין אמר שמה שאי אפשר לדבר עליו, צריך לשתוק עליו. בכיוון דומה כתב אלבר קאמי: "אדם הוא אדם יותר מכוח הדברים שהוא שותקם מאשר מכוח הדברים שהוא אומרם".[footnoteRef:2] ניסוח מפורש הוא בנליות. כבוד אלוקים הסתר דבר. לעומת איש הסוד, המשורר הוא איש ההבעה. הוא איננו שותק אלא רומז. הוא יודע שאסור לתאר את הדבר עצמו אלא רק לרמוז אליו באמצעות המטפורה ואמצעים ספרותיים אחרים. תפקיד הרמז הוא להפנות את הדמיון לסוד.[footnoteRef:3] [2:  המיתוס של סיזיפוס עמ' 90.]  [3:  בבלשנות המודרנית נהוג לדבר על הסימן כסינתזה שבין המסמן לבין המסומן. האחרון חומק מאתנו, נעדר. נוכחותו של המסומן אפשרית רק באמצעות המסמן, שהוא דבר זר, שקיים מחוץ למסומן שעליו רוצים להצביע. כוחו של הסימן הוא בדרך של רמיזה למסומן, ודווקא כך מעצים את נוכחותו הרבה יותר מאשר בניסיון נואל לאחוז בו.] 

הצניעות היא מצד אחד הסתרה, אבל היא בו זמנית גם רמז: "...והצדיק שהוא בחינות ברית, בחינות צדיק יסוד עולם... הוא בחינת מכסה טפח ומגלה טפח...".[footnoteRef:4] צניעות איננה מסכת אטומה ואיום על האינטימיות ורכות הלב. אדרבה, היא דרך מעודנת של הבעה, שמעצימה את החיוניות והאנרגיות. תפקיד הצניעות איננו להלביש את האישה בלבוש שק ולשבור את צורתה הנשית. תפקידה לאפק את הנשיות אבל בכך להעצים אותה ולשדרה. כל אופנה, פרוצה ככל שתהיה, גם זו הרואה את עיקר תפקידה בגירוי יצרים, חייבת לשמור על מידה מזערית של צניעות כי בלעדיה תכשיל את עצמה. כל חשיפה היא בנליזציה. הגילוי אפשרי רק על-ידי ההסתרה. מאידך גיסא, צניעות ממקום של ניכור של אדם לעצמו ובעיקר לגופו, שאינה רומזת ואינה דיאלקטית, עשוייה לחנוק ולדכא את הקיום. עולם הרמז הוא כיסוי וגילוי כאחד, כיסוי המעַדֵן באמצעות ההסתר את הכבוד המתגלה.  [4:  ליקוטי מוהר"ן קמא תורה סג.] 

בהקשר זה ניתן לדבר על ניגוד אבל גם על הסכמה בין צניעות לבין פמיניזם. זרם מסוים של הפמיניזם נלחם בחוסר הצניעות ובהפיכת הגוף למוצר פרסומת בשל הזילות שנגרמת לו ולכבוד הנשי. מאידך, בפן אחר שלה נתפסת הצנעת הנשיות בעיני זרם זה כדיכוי גברי ולכן הוא נלחם בה ותובע סימטריה בין הצניעות הגברית לזו הנשית. ישנו גם זרם דתי בפמיניזם שרואה בצניעות מימוש של הנשיות. אך נראה שעיקר הניגוד בין הפמיניזם לבין הצניעות הוא ביצירת נשיות חסרת מסתורין. כאן נעוץ הניגוד העמוק בין צד זה של הפמיניזם לבין המסורת היהודית, העומדת על כך שיישמר ה'הבדל', הקוטביות שבין איש לאישה, ובכך משמרת את הכבוד הנשי. כבוד אלוקים הסתר דבר. 

מכתב של הראי"ה קוק לביתו "ההבדל, בתי היקרה, העיקרי שבין הנפשות של האישה והאיש, הוא רק ביחס אל צורך הלימודים. הספרים אינם מצד עצמם מזון טבעי לרוח האדם. הינם, הטובים שבהם סמי מרפא לאדם שכבר נחלה משנות קדם, "כי אני ה' רופאך".
"הרגש הפנימי הבריא, היוצא בטבעו הטהור על ידי חינוך בלתי נשחת צריך הוא ללמד את האדם מה שיש בו די. הלב והמוח אינם מפסיקים את עבודתם אפילו רגע אחד בחיים, וכשהם ישרים כל עבודתם הטבעית והתמידית היא לימוד ותורה"[footnoteRef:5] [5: קובץ א' תכב: הנשים, מדת הנפש זורחת בהן, ע"כ רשמי הקודש קבועים בהן, ודי שהן מחיות אותם ע"י מקצת המצות שבידן, ואינן צריכות לתחיית רוח תדירי של תלמוד תורה. האנשים, הרוח מאיר בהם והוא הולך ואינו פוסק מתנועותיו הרוחניות, ועלולים הם מאד לירידות כשם שהם עלולים לעליות, והם צריכים לתחיית רוח של תורה. אמנם כשהם קובעים עתים לתורה, מסעדים הם את רוחם הסוער, ותומכים אותו שלא ימוט. אמנם כ"ז הוא במידת רוב בנ"א, אבל בעלי הנשמה, הם כנחל שוטף שאינו פוסק רגע מחידוש עולמי עד, והם צריכים להיות שרויים באורה של תורה באין הפסק כלל. הם כדגים שבים, שכולם במים ואינם יוצאים ליבשה כלל. על אלה נאמר: כל הקובע עתים לתורה מפר תורה. ותורתם התדירית שאינה פוסקת, יש שהיא תורת פה, המתגלה בדיבור, ויש שהיא תורת המחשבה, הדבקות השכלית ההולכת ועולה תמיד". ] 

"ירדנו אמנם הרבה, נתעוותו המעשים, ונתדלדלו החיים"... עד שנמצאנו זקוקים ל"רופאים ורפואות מלומדות מן הספרים...מצב האומלל" [ש]אנו מוכרחים לכלא את ילדינו האהובים, משחר טל ילדותם, שעות רבות בכל יום בחדרים בבתי ספר, לקשרם אל הספרים ואל האותיות, כמו שאנו מוכרחים להכניס את החולים אל חדרי המשכב ואל תאי השמירה הקשים של הרפואה הלימודית".
"צדקה עשה הקב"ה עם עולמו, שחנן את האישה בינה יתרה מן האיש על ידי מה שחושה הביתי הוא יותר עמוק אף על פי שמצד זה דווקא אינו כל כך מתרחב כלפי חוץ...אין תועלת לאשת חיל להיות צופיה הליכות עולם של שרים ומלכים ובמלחמותיהם האכזריות, שהם הוסיפו גם כן פרקים רבים בספרים... אשת חיל פטורה היא מכל הקטסטרופה הזאת, היא נוצרה כדי להיות צופיה הליכות ביתה לפרש כפה לדל ואביון, להלביש ביתה שני...ואלה המעשים יפים הם, נעימים הם, וריח לבנון ואידיאליות קדושה וטבעית ומקיפם מכל צד...חלילה לה לבת עדינה הנועדת להיות אשת חיל באמת וביותר בת ישראל... להחליף את עולמה החי על הספרים, את המזון על סמי המרפא... המהומה האירופית שכלאה גם כן את הבנות בכלא דמתקרי בית הספר... גורמת היא לגדל דורות חלשים ברוח".
"החוג הרחב של החברה האנושית, שהאיש קרוא לפי תכונתו לפי מעמדו הפיסיולוגי והפסיכי לעבודתו, הוא כבר כל כך חשוך עד שמבלעדי מאורות מופעים מן העליון, ובכל מן חוץ להחיים, לא יוכל לחדור לתוכו גם קו אור אחד. הוא כל כך חלה, עד שמזונו הוא סממניו, ולבושו חבישת שבר עצמותיו.
הוא חייב ללמד, וצריך ללמוד." 

